# El Gitano de Balaguer

Joan Porta i Salse (Balaguer, 1966), més conegut pel nom artístic d'El Gitano de Balaguer, és un controvertit cantautor originari de Balaguer. Les seves lletres solen tractar temes com les drogues i utilitza tant el català com el castellà en les seves cançons.

## Trajectòria

Porta va iniciar la seva afició per la música a l'edat de 12 anys, després de comprar-se la primera guitarra amb els diners guanyats collint fruita, i més endavant tocant temes de Johnny Cash. Als 18 anys va crear el seu primer grup, Mocos Rojos, sota l ainfluència de grups com Kortatu, Eskorbuto i La Polla Records, i coincidint amb la seva època més desfasada. Al cap d'uns anys, el grup es va dissoldre i després d'un període de reflexió vivint com un rodamón a València, i un altre treballant com a mariner a bord d'un iot d'un milionari a Cambrils, Joan Porta, ja amb el nom artístic d'El Gitano de Balaguer va decidir iniciar la seva carrera en solitari.
L'any 1995 va enregistrar la seva primera maqueta en format casset tot i que no va ser fins al 1998 que va ser editada amb el títol de Problemes de nas i produïda per Pediatra Records. Aquell mateix any, Xabier Moreno, locutor de Radio 3, el va descobrir durant un concert a Balaguer i el va convidar a Madrid per a enregistrar algunes de les seves cançons als estudis de l'emissora estatal amb el suport de Jesús Ordovás, director del programa Diario Pop. Aquesta gravació va ser editada en forma de disc compacte amb el nom de Cuando queráis en el que acompanya la lletra només amb la seva guitarra. Uns mesos després, la cançó «Amor perruno» va ser inclosa al recopilatori 20 años de Radio 3 de la mateixa emissora.
L'any 2000, dos temes seus van ser requerits per la banda sonora de la pel·lícula Pau i el seu germà, del director Marc Recha. El film va competir l'any següent al 54è Festival Internacional de Cinema de Canes.
Després de l'èxit del primer disc, el 2001 va viatjar a l'Havana on va enregistrar el seu segon disc La máquina de ensofatar a la discogràfica Egrem juntament amb el grup anomenat el Combo del Marquès de Sàrries. L'any 2005 va enregistrar el seu tercer disc Bufador, amb la discogràfica K Industria Cultural.
El Gitano va presentar la seva candidatura a l'alcaldia de Balaguer a les eleccions municipals de 2011. Amb tal objectiu, va registrar el partit polític El Gitano de Balaguer (EGB), formació política emmarcada en el juantxisme, corrent polític creat pel músic Ariel Santamaria i líder de la Coordinadora Reusenca Independent.
L'onze de novembre de 2011, durant les Festes del Sant Crist de Balaguer, va presentar el seu darrer disc, Diumenge de grams, enregistrat als estudis Track a Track de Corbins i produït per Toni Trash i Poder Freak, i amb la col·laboració del Combo del Marquès de Sàrries.
Fins a l'any 2014, Joan Porta va ser un usuari intermitent de l'Hospital Universitari de Santa Maria com a conseqüència d'un brot esquizofrènic que va patir quan tenia vint anys.

## Referències

* 1 2 Canosa Farran, Francesc. «El Gitano universal de Balaguer» (en catalan). La Mira, 23-06-2022. [Consulta: 25 juliol 2022].
* ↑ Llobet, Alvar. «Mor Pepe «Dalton», popular membre de l'univers «freak» del Gitano de Balaguer». Nació Lleida, 28-07-2021. [Consulta: 25 juliol 2022].
* ↑ «Inicis de Joan Porta "El Gitano de Balaguer" - Prosetman, Grups musicals i segells independents». Arxivat de l'original el 2011-10-05. [Consulta: 24 novembre 2011].
* ↑ «JBA Production - Fitxa de la pel·lícula». Arxivat de l'original el 2014-07-13. [Consulta: 23 novembre 2011].
* ↑ «Bioritmes - El gitano de balaguer». TV3, 02-06-2002. [Consulta: 25 juliol 2022].
* ↑ «El Gitano de Balaguer». botiboti.org. [Consulta: 25 juliol 2022].
* ↑ «araponent.cat - El Gitano de Balaguer prepara l'assalt al consistori municipal amb la legalització del seu partit». Arxivat de l'original el 2011-05-15. [Consulta: 29 abril 2011].
* ↑ «directe.cat - El Gitano de Balaguer: 'Em presento a les eleccions per recuperar la dignitat humana al món de la política'». Arxivat de l'original el 2012-04-30. [Consulta: 22 novembre 2011].
* ↑ «Declaracions de l'alcaldable Gitano de Balaguer» (en castellà). [Consulta: 25 juliol 2022].
* ↑ «Músics a les urnes». Enderrock.cat. [Consulta: 25 juliol 2022].
* ↑ «Declaracions de l'alcaldable "Gitano de Balaguer"», 04-05-2011. [Consulta: 25 juliol 2022].

## Enllaços externs

* Pàgina web oficial del Gitano de Balaguer Arxivat 2016-08-09 a Wayback Machine.
* El gitano de Balaguer (TVC, 1999-2023) a YouTube